Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од С. Д. од Скопје, против Министерството за култура и туризам, по предметот Барање за пристап до информации од јавен карактер, на 20.08.2024 година, го донесе следното

**Р Е Ш Е Н И Е**

1. Жалбата изјавена од С. Д. од Скопје, против Министерството за култура и туризам, заведена во Агенцијата под бр. 08-224 на 12.08.2024 година, по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр.УП1 03-642 од 15.08.2024 година СЕ ПОНИШТУВА.**
3. **Предметот се враќа на повторно постапување пред првостепениот орган.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

С. Д. од Скопје, како што е наведено во Жалбата, на 10.07.2024 година, поднел Барање за пристап до информации од јавен карактер до Министерството за култура и туризам, со кое побарал преку е-маил да му се достави електронски запис од следната информација:

„1. Записник од извршен надзор во Здружение за заштита на авторски музички права ЗАМП извршен врз основа на Барање за вршење итен инспекциски надзор во Здружение ЗАМП поднесено до МК по емејл info@kultura.gov.mk и minister@kultura.gov.mk на 16.05.2023 г. во 01:39 часот од С. Д..

1. Записник од извршен надзор во Здружение за заштита на авторски музички права ЗАМП извршен врз основа на Претставка со Барање за вршење итен инспекциски надзор во Здружение ЗАМП УП1 03-937 од 13.11.2023 поднесено на 12.11.2023 г во 21:68 часот до официјалната имеј адреса на Министерството за култура преку имеј slavedimitrov@gmail.com.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-224 на 12.08.2024 година.

 Агенцијата со електронски допис бр.08-224 од 13.08.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 15.08.2024 година до Агенцијата достави Решение бр.УП1. 03-642 од 15.08.2024 година, со кое Барањето делумно се уважува и Решение со кое Барањето на Барателот се уважва, но истото нема потпис, печат, архивски број. Во Решението бр.УП1. 03-642 од 15.08.2024 година се наведува: „Бараните информации во пишана форма (известување) се доставени до барателот на информацијата со допис на Министерството за култура УП1 03-641 од 12.07.2024 година“.

Во врска со горенаведеното, Барателот на информации на 16.08.2024 година до Агенцијата достави произнесување по Решенијата на Имателот на информации, при што наведува: „....ми доставивте на увид две различни Решенија на Министерството за култура. Од кои првото со кое делумно се уважува моето барање .... е уредно заведено со потпис на министерот и архивски број. Додека второто решение со кое се уважува моето барање односно жалба е без потпис и архивски број на Министерството за култура. Оттука, бидејќи не е јасно кое од двете Решенија е валидно, ... не ја повлекувам мојата жалба.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил во целост согласно одредбите од Законот за слободен пристап до информации од јавен карактер.

Во конкретниот случај, Имателот на информации постапил согласно член 20 став 1 од Законот за слободен пристап до информации од јавен карактер, со тоа што донел Решение со кое го делумно го уважува Барањето на Барателот, но во прилог на истото доставува неофицијално дополнително Решение со кое се уважува Барањето на Барателот и во образложение му одговара на бараните информации.

Во врска со донесеното Решение за делумно уважување на Барањето донесено од страна на Министерството за култура и туризам, Агенцијата му укажува на Имателот на информации дека Агенцијата не најде елементи кои овозможуваат делумен пристап до бараните информации, бидејќи во истото е наведено дека му се доставени бараните информации со допис УП1 03-641 од 12.07.2024 година.

Што се однесува до другото Решение со кое се уважува Барањето на Барателот, доставено во прилог на официјалното Решение УП1 03-642 од 15.08.2024 година од Министерството за култура и туризам, Агенцијата му укажува на Имателот на информации дека не може да го земе во предвид истото, бидејќи е доставено до Агенцијата како неофицијален документ, без потпис, печат и архивски број, што значи дека не ги содржи елементите од член 88 став 1 од Законот за општата управна постапка.

При повторното постапување Имателот на информации е должен да донесе едно решение за предменото барање, кое ќе ги содржи одговорите на барањето, или пак, во кое ќе биде наведено дека истите ќе бидат дадени во прилог на решението, што значи дека бараните одговори ќе претставуваат прилог кон решението со кое се одговара за бараните информациии согласно Законот за слободен пристап до информации од јавен карактер и Законот за општата управна постапка.

Поради наведеното, Имателот на информации е должен одново да го разгледа Барањето на Барателот, правилно да ги утврди сите факти и околности кои се однесуваат на предметното Барање, постапувајќи во целост согласно одредбите од Законот за слободен пристап до информации од јавен карактер.

 При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**